Maar hulle moes ongelukkig die hoogste prys hiervoor betaal! Ja, mense is gemartel, vervloek, geslaan en doodgemaak net omdat hulle hierdie wonderlike evangelie van vrede aangehang en verkondig het. Stephanus was die eerste van hierdie martelare. Hy is gevolg deur ’n lang lys van martelare, en langs die pad van die kerk deur eeue in die wêreld lê die grafte van derduisendes soos hy. Net so is hierdie verhaal van 1572 vir ons ook ’n bewys van gelowiges se belydenisse, en die gevolge daarvan. Maar hoe pas hierdie verhaal vandag by ons eie geskiedenis in?
Geliefde broers en susters, natuurlik praat die apostel Petrus van ’n spesifieke soort lyding. In ons gelese gedeelte is hy besig om met die gelowige slawe te praat. Hy is besig om vir hierdie slawe, wat terselfdertyd Christene is, aan te dui watter lewenshouding hulle behoort te hê.
Maar, geliefde gemeente, met hierdie vermaning wou Petrus nie sommer ’n morele kode vir die slawe opstel nie. Nee, hierdie oproep van hom word veranker in Jesus Christus. Hoekom moes hulle juis onregverdig ly en boonop daaroor bly wees? Die rede word gegee: Dit is die gehoorsame navolging van die voorbeeld van Jesus! Ja, die Here Jesus het dit uitdruklik in Markus 8:34 gesê: “As iemand agter My wil aankom, moet hy homself verloën, sy kruis opneem en My volg ...” Omdat Jesus Christus onregverdig in die plek van die sondaarmens gely het, moet die Christen vandag ook bereid wees om onregverdig vir sy geloof in Jesus te ly.
Oor hoe jy dit as gelowig moet doen, kan daar ook geen onduidelikheid wees nie. Petrus gebruik vier voorbeelde om vir ons te wys dat Jesus sélf die voorbeeld gestel het: Eerstens, Jesus het nie sonde gedoen nie ... immers, Hy het nie ’n leuen aan die gesagsdraers vertel om uit die moeilikheid te kom nie. Ja, dink maar aan sy arrestasie in die Tuin van Getsemane (vgl Joh 18:4-8); tweedens, Jesus het nie teruggevloek toe die soldate op Hom geskel en gespoeg het nie (vgl Mat 27:27-31); derdens, Jesus het nie allerhande dreigemente uitgeskreeu en geweld met geweld beantwoord nie. Ja, selfs nie al het Hy die mag gehad om sy engelemagte aan te roep nie (vgl Mat 26:53). Nee, die vierde voorbeeld wat vir ons voorgehou word, is ook wat daar van ons verwag word! Jesus het sy saak in die hande van sy hemelse Vader gelaat. Hoekom? Omdat God se oordeel regverdig is! Ja, ’n Christen móét dit weet: As mense jou onregverdig behandel of straf, is jou saak in die hande van God! God sal beskik!
Gemeente, vandag nog word dieselfde evangelie van Jesus Christus verkondig. Ja, selfs vandag nog word dit deur die wêreld as ’n dwaasheid bestempel. Dit is omdat die belydenis in die Naam van Jesus vir hierdie wêreld ’n verleentheid is. Maar saam met Paulus sal ons bely: “Ek skaam my nie oor die evangelie nie, want dit is ’n krag van God tot redding van elkeen wat glo ...” (Rom 1:16).